Slěwcyna

Slěwcyna (Prunus domestica) jo sadowy bom ze swójźby rožowych rostlinow. Jogo płod jo slěwkaW internetowem słowniku: Pflaume. Rostlina wěrjepódobnje jo stara hybrida z puckowiny (Prunus spinosa) a wišnjoweje slěwcyny (Prunus cerasifera).

 Wopis 
Slěwcyna jo bom, kótaryž dośěgnjo wusokosć wót 3 až do 15 m.

Głowne gałuzy nagle górje rostu.

 Łopjena 
Łopjena su jajojte až eliptiske, zarězane až rězane, na dolnem boku wótergi gusto kósmate a dośěgnu 4 až do 10 cm.

 Kwiśonki 
Kwiśo wót apryla až do maja. Běłe abo nazeleń běłe kwiśonki se pśed abo z łopjenjami jawje. Wóni njejsu wupołnjone, stoje pó dwěma až pó tśoch a dośěgnu pśeměr wokoło 2 cm. Jich wogonki su měškowje kósmate.

 Płody 
Płody wjelgin wariěruju pó póddružynje. Wóni su mjeńše mězgate ako chinska slěwcyna (Prunus salicina) a dośěgnu dłujkosć wót 3 až do 8 cm. Jich měso jo zelene abo žołte.

Slěwki su wjelike, kulojte až krotko-owalne, zwětšego módro-wioletne a wót awgusta zezdrjaju.

Knykački su jajojte, kóńckate, módre až wioletne.

Mirabele su małke, kulowate a žołte.

Reneklody su zeleno-žołte až cerwjenojte a wjelgin wjelike.

 Stojnišćo 
Preferujo humusowe zemje, ale howacej jo njewupominajuca.

 Rozšyrjenje 
Póchada originalnje z prědneje Azije.

 Systematika 
Slěwcyna bu w leśe 1753 wót Carl von Linné prědny raz wopisana. Wóna so do 7 póddružynow rozdźěli:
 domacna slěwcyna (Prunus domestica subsp. domestica)  
 psowica (Prunus domestica subsp. insititia) jo wěcej śernjata a rosćo w regionach, kótarež za druge sorty su pśeliš zymne. Jeje małke carnowioletne, wjelgin kisałe płody se za marmeladu a želej wužywaju.
 (Prunus domestica subsp. intermedia)
 (Prunus domestica subsp. italica)
 (Prunus domestica subsp. pomariorum)
 (Prunus domestica subsp. prisca)
 mirabela (Prunus domestica subsp. syriaca)

 Wužywanje 
Mnogolicbne sorty se zwětšego dla słodkich płodow sajźaju, mjaztym až někotare sorty teke ako pyšnjece rostliny sajźaju.

 Nožki 

 Žrědła 
 Botanica, Bäume und Sträucher, Über 2000 Pflanzenporträts, ISBN=978-3-8331-4467-7, bok 681 
 Mayer, Schwegler: Welcher Baum ist das?, Bäume, Sträucher, Ziergehölze, ISBN=978-3-440-11273-1, bok 176 
 Spohn: Welcher Baum ist das? Die neuen Kosmos-Naturführer, ISBN=978-3-440-10794-2, bok 106 

 Eksterne wótkaze 

Kategorija:Prunus
Kategorija:Bomy
Kategorija:Sad